Dié straat in Pretoria een van die wêreld se mooistesWit jakarandabome in Herbert Bakerstraat, Groenkloof, Pretoria (Foto: Ossewa/WikiCommons) Herbert Bakerstraat in Groenkloof, Pretoria, is onlangs by CNN se lys van mooiste strate ter wêreld ingesluit. “Hierdie lys sluit die mooiste strate uit lande oor die hele wêreld in,” het CNN vroeër berig. “Van die groot wonings in New York se bodorp tot straatkuns in Melbourne, historiese kronkelpaaie in Bath en boomryke strate in Pretoria.” Lombardstraat in San Francisco (Foto: Shutterstock) Pretoria, wat jaarliks tussen September en November met die mooiste skakerings van pers versier word, staan om dié rede as die Jakarandastad bekend. Die stad het ongeveer 70 000 jakarandabome en dit kan vanaf die uitkykpunt by die Klapperkop Natuurreservaat gesien word. Buiten die pers bloeisels staan die wit jakarandas ook uit. Die Umbrella Sky Project in Agueda, Portugal (Foto: Jose Coelho/EPA/Shutterstock) “Hoewel die keuse om ŉ enkele straat te kies ŉ uitdaging is, staan ​​Herbert Bakerstraat in Groenkloof uit,” het CNN berig. “Die rye met wit, eerder as pers, jakarandabloeisels maak dit besonders.” Ander strate wat ook by dié lys ingesluit is, is Lombardstraat in San Francisco, wat bekend is vir sy agt haarnaalddraaie, The Philosopher’s Walk in Kyoto, Japan, wat met kersiebome en -bloeisels versier word, die Umbrella Sky Project in Agueda, Portugal, en The Royal Crescent in Engeland.